title: "Innogy (Skep)"
text: "Di Innogy es en Skep fuar \u00dctflochten. J\u00fc es dit jest Skep \u00f6n D\u00fctskl\u00f6n, wat me Methanool-Brenstofselen \u00f6ndrewen uur. \nDi Innogy lapt bi di Weisse Flotte Baldeney-GmbH \u00f6n di Baldeney-See bi Essen.\n\nHistoorie \nDi Innogy jert t\u00f6 en \u201eGreenfuel\u201c-Projekt fan di RWE-Daachter Innogy. Dit Skep skel weegi, hur'ling em me E-Fuels (Driifstof, wat me (\u00d6\u00f6ko-) Stroom, Lucht, K\u00f6\u00f6lendioksid en Weeter maaket uur) \u00f6nerwai wiis ken. \nDit Koopin en di Ombechningen haa ombi 2 Miljoonen Euro kostet, en diarbi heer di Stat Essen holpen. Dit Jil k\u0101m fan en Pot \"Gr\u00fcne Hauptstadt Europas \u2013 Essen 2017\".\n\nE en E-Program Pa-X-ell\nDit Systeem es t\u00f6hopstelt fan en Methanool-Omseeter en Brenstofselen. Becht waar di Giraaten \u00fcs en Diil fan dit Pa-X-ell-Program, wat uk help skel, dat di gurt Kr\u00fctsfaart-Dampern jaar Stroom s\u00f6ner Diesel maaki ken. Di Meyer-Werev fan di Weeser heer sa'n Systeem iin \u00f6n en gurt Kr\u00fctsfaarer becht.\n\nDit Skep \nDi Innogy es en Skep fuar \u00dctflochten, wat di RWE-Daachter Innogy fuar en Ombechning t\u00f6 di Lux-Werev braacht heer. Dit Skep wiar sent 2006 \u00fcs \"Inselstadt Ratzeburg\" \u00f6n Ratzeborig \u00f6nerwai wesen.\n\nDi elektrisk Maskiin fair h\u00f6\u00f6r Stroom fan soowen Brenstofselen, wat fan Deenemark kum. Di Firma SerEnergy heer des Giraaten fan di Typ HT PEM (Hoogtemperatuur-Polymeer-Elektrolytmembraan) \u00fcttaacht en becht.\nDit Systeem heer en Macht fan 35 kW fan soowen Moduuli, ark me 5 kW. Des sen iin \u00f6n en Skrekelskaap iinbecht. \nDi Brenstofselen leer en Akkumulaator me ombi 100 kWh Kapatsiteet \u0101p, en me des lapt di Elektromaskiin.\n\nDi W\u0101remker fan di Brenstofseli helpt di Methanool-Omseeter bi sin Aarber. Iin \u00f6n di Tank fan't Skep sen 330 Litern Methanool.\n\nDi Brenstof\nDit Methanool uur fan en Elektrolysigiraat maaket, wat fan di Weeterkraft\u00f6nlaag j\u00fcst bi di Baldeneysee Stroom fair. Di \u00d6nlaag es tau maal tau Meetern gurt en nemt K\u00f6\u00f6len-Dioksid \u00fct di Lucht. T\u00f6hop me Weeter en Stroom uur diar Methanool fan maaket.\n\nLuki uk jir \nEn Video aur \"E4Ships\", en Projekt fuar Foranering \u00f6n Skeepen.\n\nFutnooten \n  Uurter en Skeltern (d\u00fctsk); \u0101pr\u00f6pen \u00f6n di 12. Juuni 2018\n  Biskiir fan Innogy, \u0101pr\u00f6pen \u00f6n di 12. Juuni 2018\nSkep\nKr\u00fctsfaartskep (D\u00fctskl\u00f6n)\nForkiir\nBrenstofselenfaartj\u00fcch"